กลโกงการลงทุน
ปูกะตอย : สวัสดีจ้า
15 มิ.ย. 2555

ปูกะตอย : สวัสดีจ้า 
โนฮาว : สวัสดีครับ 
ปูกะตอย : นี่รู้มั้ย ช่วงนี้ได้ข่าวมาว่ามีพวกมิจฉาชีพเริ่มออกอาละวาด ชักชวนให้คนที่คิดหวังรวยไปลงทุน 
โนฮาว : ได้ยินมาเหมือนกัน คือน่ะ ข่าวแบบนี้มีทุกยุคสมัย โดยเฉพาะช่วงที่ตลาดผันผวน หรือคนที่คิดอยากเข้ามาลงทุน พอมีคนมาชักชวนหน่อยก็หลงเชื่อ 
ปูกะตอย : แย่จัง เอ่อว่าแต่ว่าพวกมิจฉาชีพนี้เขาก็มีวิธีการหลอกล่อ
โนฮาว : ใช่แล้ว อย่างแรกเลยนะมักจะแฝงตัวมาในรูปแบบบริษัทหรือตัวแทนที่ไม่ได้รับอนุญาต รวมไปถึงบริษัทที่ทำธุรกิจแบบแชร์ลูกโซ่ แล้วชักจูงให้คนไปลงทุนในตลาดหุ้น กองทุนรวม หรือตลาดอนุพันธ์ อย่างที่รู้ๆ กัน เช่น ทองคำ น้ำมัน อัตราแลกเปลี่ยน
ปูกะตอย : ยังงัย
โนฮาว : พวกมิจฉาชีพจะเอาผลตอบแทนสูงๆ มาดึงดูดใจ แต่จริงๆ แล้วผลตอบแทนที่ว่าเป็นตัวเลขปลอม เขาจัดทำขึ้นมาเอง แล้วก็นำมาโฆษณาว่าดีอย่างนั้น ดีอย่างนี้ ลงทุนไปแล้ว ไม่กี่วันก็ได้กำไรแล้ว แต่เมื่อเราตกหลุมพราง เงินที่ลงทุนไปมีแต่ขาดทุน สักพักก็เชิดเงินไปหมดเกลี้ยง หาตัวไม่เจอ
ปูกะตอย : ใจร้าย
โนฮาว : พวกเขามักจะชักชวนโฆษณาชวนเชื่อผ่านทางเว็บไซต์ ถ้าเห็นเว็บไซต์จะทำออกมาสวยงาม ดูดี น่าเชื่อถือ ถ้าใครถูกหลอกง่ายก็จะหลงแล้วโอนเงินไปยังบัญชีที่พวกเขาเปิดเอาไว้ 
ปูกะตอย : มีอีกมั้ย
โนฮาว : หรือไม่ก็ส่งจดหมายมาหา เพื่อชักชวนไปฟังสัมมนา โดยคุยว่ามีงานวิจัย แผนการลงทุนจากเมืองนอกมานำเสนอจากผู้เชี่ยวชาญ ซึ่งหากใครดูแล้วก็อาจจะมองว่าน่าเชื่อถือ แถมภายในงานสัมมนาก็จะจัดหน้าม้าอ้างว่าเป็นนักลงทุนที่ประสบความสำเร็จมาเล่าให้ฟัง คือทำกันแบบแชร์ลูกโซ่ หรือธุรกิจขายตรง 
ปูกะตอย : น่ากลัว
โนฮาว : ที่สุดยอดไปกว่านั้น โทรศัพท์มาชวนกันถึงบ้านกันเลย แล้วจัดแจงชักชวนไปลงทุน หรือชวนมาฟังคำอธิบายรูปแบบการลงทุนที่ออฟฟิศที่พวกเขาจัดเตรียมเอาไว้สวยงาม พร้อมๆ กับเครื่องคอมพิวเตอร์รุ่นใหม่ มีกราฟ มีโปรแกรมการลงทุนให้ดู คือ ใครดูแล้วจะรู้สึกว่าน่าเชื่อถือ แล้วก็เอาเงินไปให้คนพวกนี้ลงทุน
ปูกะตอย : ว้าว
โนฮาว : แต่ที่ร้ายไปกว่า ก็คนใกล้ตัวเรานี่แหละ เพราะเท่าที่รู้มา มีบางคนหลงเชื่อเพื่อนตัวเอง เพราะเพื่อนคนนั้นก็เป็นแก๊งมิจฉาชีพ แล้วมาหลอกเพื่อนๆ เป็นทอดๆ ให้ไปลงทุน ซึ่งวิธีการนี้ได้ผลเยอะเหมือนกัน
ปูกะตอย : ใจร้ายจัง
โนฮาว : ฟังไว้ และถ้ามีใครมาชวนให้ไปลงทุน และมีพฤติกรรมไม่ชอบมาพากล ก็ปฏิเสธไป อย่าไปหลงเชื่อเด็ดขาด 
ปูกะตอย : จ้า งั้นวันนี้ขอตัวก่อนนะ บ๊าย บาย